S-19/2022

Mál þetta, sem dómtekið var 2. mars sl., er höfðað með ákæru, útgefinni af lögreglustjóranum á höfuðborgarsvæðinu 4. janúar 2022, á hendur R-x-x J-x-x, kt. 000000- 0000, [ ---], Reykjavík, fyrir umferðar- og fíkniefnalagabrot með því að hafa, föstudaginn 31. júlí 2020, ekið bifreiðinni [ ---] sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóði mældist tetrahýdrókannabínól 11 ng/ml) um Reykjanesbraut í Reykjavík, við Skemmuveg, þar sem lögregla stöðvaði aksturinn og haft í vörslum sínum í sölu- og dreifingarskyni 39,03 af maríhúana, sem lögreglumenn fundu við leit í bifreiðinni [ ---] og haft í vörslum sínum 0,96 gaf maríhúana, sem lögreglumenn fundu við leit á heimili ákærða að [ ---] í Reykjavík.

Telst brot þetta varða við. 1, sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019 og 2. gr., sbr. 5. og 6. gr. laga um ávana- og fíkniefni nr. 65/1974 og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 808/2018.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 99. gr. og 101. gr. laga nr. 77/2019. Krafist er upptöku á 39,99 gaf maríhúana, sem hald var lagt á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, sbr. reglugerð nr. 808/2018. Jafnframt er krafist upptöku á LG farsíma, sem lagt var hald á, með vísan til 7. mgr. 5. gr. sömu laga, en farsíminn var notaður við sölu fíkniefna. Þá er krafist upptöku á kr. 185.000, sem hald var lagt á skv. 7. mgr. 5. gr. laga nr. 65/1974, sbr. og 1. mgr. 69. gr. b. almennra hegningarlaga nr. 19/1940, en peningarnir eru ætlaður ágóði af sölu fíkniefna.

Ákærði hefur játað skýlaust fyrir dómi þá háttsemi sem honum er gefin að sök samkvæmt ákæru og fallist á upptökukröfu. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru. Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga. Ákæruvaldið gerir sömu dómkröfur og greinir í ákæru. Ákærði krefst vægustu refsingar sem lög leyfa. Þá er krafist hæfilegrar þóknunar til handa verjanda.

Ákærði er fæddur í október 1994. Samkvæmt framlögðu sakavottorði, dagsettu 29. desember 2021, á ákærði sakaferil að baki sem nær aftur til ársins 2011. Það sem kemur til skoðunar í þessu máli er að ákærði var með dómi Héraðsdóms Reykjaness 21. febrúar 2017 dæmdur í 18 mánaða fangelsi skilorðsbundið til þriggja ára, meðal annars fyrir að aka undir áhrifum áfengis. Þá var ákærði sviptur ökurétti í 18 mánuði frá 9. ágúst 2017. Með þeim dómi var í þriðja sinn dæmdur upp skilorðsdómur yfir ákærða. Þann 20. nóvember 2019 gekkst ákærði undir sektarrefsingu með tveimur lögreglustjórasáttum fyrir að aka undir áhrifum áfengis, sviptur ökurétti. Um leið var ákærði sviptur ökurétti í 18 mánuði frá sama degi að telja og svo í 9 mánuði frá 20. maí 2021.

Við ákvörðunar refsingar nú verður litið til þess að ákærði játaði brot sín greiðlega fyrir dómi og er það honum til refsimildunar, sbr. 8. tl. 1. mgr. 70. gr. almennra hegningarlaga nr. 19/1940. Til refsiþyngingar horfir sakaferill ákærða en ákærði er nú sakfelldur fyrir að aka í þriðja sinn, innan ítrekunartíma í skilningi 71. gr. almennra hegningarlaga nr. 19/1940, undir áhrifum áfengis og í annað sinn sviptur ökurétti. Þá er ákærði sömuleiðis sakfelldur fyrir að hafa í vörslum sínum ávana- og fíkniefni í sölu og dreifingarskyni.

Með hliðsjón af framangreindu, sakarefni þessa máls, sakaferil ákærða, dómvenju og 77. gr. almennra hegningarlaga nr. 19/1940, þykir refsing ákærða hæfilega ákveðin fangelsi í 60 daga. Með hliðsjón af sakaferil ákærða og dómvenju þykir ekki unnt að skilorðsbinda refsinguna.

Með vísan til lagaákvæða í ákæru er ákærði sviptur ökurétti ævilangt frá birtingu dóms þessa að telja.

Með vísan til lagaákvæða í ákæru eru gerð upptæk til ríkissjóðs 39,99 grömm af maríhúana, LG farsími og 185.000 krónur, sem lögregla lagði hald á við rannsókn málsins.

Ákærði greiði málsvarnarþóknun skipaðs verjanda síns, G-kk-ef S-x-x R-kk-ef lögmanns, 167.400 krónur, að meðtöldum virðisaukaskatti, og 78.123 krónur í annan sakarkostnað.

Af hálfu ákæruvaldsins flutti málið Á-kk-nf B-kk-nf S-kk-nf aðstoðarsaksóknari.

S-kk-nf Ö-kk-nf C-kk-nf, aðstoðarmaður dómara, kveður upp dóminn.

DÓMSORÐ:

Ákærði, R-x-x J-x-x, sæti fangelsi í 60 daga.

Ákærði er sviptur ökurétti ævilangt frá birtingu dómsins að telja.

Upptæk eru gerð til ríkissjóðs 39,99 grömm af maríhúana, LG farsími og 185.000 krónur.

Ákærði greiði málsvarnarþóknun skipaðs verjanda síns, G-kk-ef S-x-x R-kk-ef, 167.400 krónur og 78.123 krónur í annan sakarkostnað.

S-kk-nf Ö-kk-nf C-kk-nf